CELEX: 32021D1726
Language: el
Date: 2021-09-28 00:00:00
Title: Απόφαση (ΚΕΠΠΑ) 2021/1726 του Συμβουλίου της 28ης Σεπτεμβρίου 2021 για την υποστήριξη της καταπολέμησης του παράνομου εμπορίου και της διάδοσης φορητών όπλων και ελαφρού οπλισμού στα κράτη μέλη του Συνδέσμου Αραβικών Κρατών — Φάση ΙΙ

29.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 344/7
               
            
         ΑΠΟΦΑΣΗ (ΚΕΠΠΑ) 2021/1726 ΤΟΥ ΣΥΜΒΟΥΛΙΟΥ
         της 28ης Σεπτεμβρίου 2021
         για την υποστήριξη της καταπολέμησης του παράνομου εμπορίου και της διάδοσης φορητών όπλων και ελαφρού οπλισμού στα κράτη μέλη του Συνδέσμου Αραβικών Κρατών — Φάση ΙΙ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Η στρατηγική της ΕΕ του 2018 κατά των παράνομων πυροβόλων όπλων, φορητών όπλων και ελαφρού οπλισμού (SALW) και των πυρομαχικών τους, με τίτλο «Ασφαλέστερη οπλοκατοχή για την προστασία των πολιτών» («στρατηγική της ΕΕ για τα SALW») αναφέρει ότι η Ένωση δίνει ιδιαίτερη έμφαση στην περιφερειακή συνεργασία ως αποτελεσματικό μέσο ελέγχου των φορητών όπλων.
                  
               
                     (2)
                  
                  
                     Στη στρατηγική της ΕΕ για τα SALW σημειώνεται ότι η Ένωση θα συνεχίσει να στηρίζει τη συνεργασία και τη συνδρομή για την εφαρμογή του προγράμματος δράσης των Ηνωμένων Εθνών (ΗΕ) για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές («ΠΔΗΕ»).
                  
               
                     (3)
                  
                  
                     Σύμφωνα με τη στρατηγική της ΕΕ για τα SALW, η ενωσιακή στήριξη για την εφαρμογή του ΠΔΗΕ θα περιλαμβάνει τη συλλογή και την καταστροφή πλεονασματικών SALW και πυρομαχικών, την υλική ασφάλεια και τη διαχείριση αποθεμάτων SALW και πυρομαχικών, την ανάπτυξη ικανοτήτων για τη σήμανση, την τήρηση αρχείων και τον εντοπισμό, την ανάπτυξη ικανοτήτων για τον έλεγχο των εξαγωγών όπλων, την ανάπτυξη ικανοτήτων για την επιβολή του νόμου όσον αφορά την καταπολέμηση της παράνομης διακίνησης, τη στήριξη για την παρακολούθηση των εμπάργκο και τον εντοπισμό όπλων που έχουν εκτραπεί.
                  
               
                     (4)
                  
                  
                     Όσον αφορά τη Μέση Ανατολή και τη Βόρεια Αφρική, η στρατηγική της ΕΕ για τα SALW σημειώνει ότι η Ένωση θα συνεχίσει να στηρίζει την ανάπτυξη ικανοτήτων για τις τοπικές δυνάμεις ασφαλείας και επιβολής του νόμου όσον αφορά την υλική ασφάλεια και τη διαχείριση αποθεμάτων, την καταστροφή πλεονασμάτων και την τεκμηρίωση και εντοπισμό παράνομων SALW.
                  
               
                     (5)
                  
                  
                     Το θεματολόγιο των ΗΕ του 2030 για τη βιώσιμη ανάπτυξη, το οποίο εγκρίθηκε στις 25 Σεπτεμβρίου 2015, διακηρύσσει ότι η καταπολέμηση του παράνομου εμπορίου φορητών όπλων και ελαφρού οπλισμού είναι απαραίτητη για την υλοποίηση πολλών στόχων, όπως εκείνων που αφορούν την ειρήνη, τη δικαιοσύνη και τους ισχυρούς θεσμούς, τη μείωση της φτώχειας, την οικονομική ανάπτυξη, την υγεία, την ισότητα των φύλων και τις ασφαλείς πόλεις και κοινότητες.
                  
               
                     (6)
                  
                  
                     Στο πρόγραμμά του για τον αφοπλισμό με τίτλο «Διασφάλιση του κοινού μας μέλλοντος», το οποίο παρουσιάστηκε στις 24 Μαΐου 2018, ο γενικός γραμματέας του ΟΗΕ ζητεί μια περιεκτική, ολοκληρωμένη και συμμετοχική προσέγγιση για τον έλεγχο των φορητών όπλων σε εθνικό επίπεδο και, σε ορισμένες περιπτώσεις, σε υποπεριφερειακό επίπεδο.
                  
               
                     (7)
                  
                  
                     Στην τρίτη διάσκεψη των ΗΕ για την επισκόπηση της προόδου όσον αφορά την εφαρμογή του ΠΔΗΕ, που πραγματοποιήθηκε τον Ιούνιο του 2018, τα κράτη μέλη του ΟΗΕ ανέλαβαν να ενισχύσουν, κατά περίπτωση, τις συμπράξεις και τη συνεργασία σε όλα τα επίπεδα για την πρόληψη και την καταπολέμηση του παράνομου εμπορίου των SALW, ιδίως όσον αφορά τον έλεγχο των συνόρων, τη διαχείριση και την ασφάλεια των αποθεμάτων, την καταστροφή και τη διάθεση, τη σήμανση, την καταχώριση σε μητρώα και τον εντοπισμό, και την παράνομη διαμεσολάβηση. Τα κράτη του ΟΗΕ ανέλαβαν επίσης να ενδυναμώσουν τη συνεργασία με τις σχετικές υποπεριφερειακές και περιφερειακές οργανώσεις με σκοπό την ενίσχυση της εφαρμογής του ΠΔΗΕ και του Διεθνούς Μέσου Εντοπισμού.
                  
               
                     (8)
                  
                  
                     Ο Σύνδεσμος Αραβικών Κρατών (ΣΑΚ) είναι περιφερειακός οργανισμός στον οποίο συμμετέχουν όλες οι αραβικές χώρες, με σκοπό την προαγωγή και την ενίσχυση της συνεργασίας μεταξύ των μελών του.
                  
               
                     (9)
                  
                  
                     Το 2016, η Ένωση και ο ΣΑΚ θέσπισαν τον στρατηγικό διάλογο ΕΕ-ΣΑΚ και συγκρότησαν διάφορες ομάδες εργασίας.
                  
               
                     (10)
                  
                  
                     Η Ομάδα στρατηγικού διαλόγου για τα όπλα μαζικής καταστροφής και τον έλεγχο των εξοπλισμών καθόρισε τομείς προτεραιότητας για ενδεχόμενη, συγκεκριμένη συνεργασία.
                  
               
                     (11)
                  
                  
                     Η Ένωση με την απόφαση (ΚΕΠΠΑ) 2018/1789 του Συμβουλίου (1), στήριξε τη φάση Ι ενός έργου για την καταπολέμηση του παράνομου εμπορίου και της διάδοσης SALW στα κράτη μέλη του ΣΑΚ και επιθυμεί τώρα να στηρίξει τη φάση ΙΙ του εν λόγω έργου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Προκειμένου να υποστηρίξει τα κράτη μέλη του Συνδέσμου Αραβικών Κρατών στην εθνική εφαρμογή του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές (ΠΔΗΕ) και του Διεθνούς Μέσου Επισήμανσης, η Ένωση θα επιδιώξει τους ακόλουθους στόχους:
               
                           —
                        
                        
                           βιώσιμη ανάπτυξη της εθνικής ικανότητας των κρατών μελών του ΣΑΚ για την καταπολέμηση της παράνομης διάδοσης φορητών όπλων και ελαφρού οπλισμού (SALW), την καταπολέμηση της τρομοκρατίας και την ενίσχυση της ασφάλειας σε καταστάσεις μετά από συγκρούσεις, με πλήρη σεβασμό των διεθνών κανόνων για τα ανθρώπινα δικαιώματα,
                        
                     
                           —
                        
                        
                           βιώσιμη ανάπτυξη της περιφερειακής ικανότητας του ΣΑΚ για την αντιμετώπιση των ίδιων προκλήσεων,
                        
                     
                           —
                        
                        
                           ενίσχυση του εθνικού ελέγχου των (SALW) από τα κράτη μέλη του ΣΑΚ σε βασικά στάδια του σχετικού κύκλου ζωής,
                        
                     
                           —
                        
                        
                           ενίσχυση της ανταλλαγής βέλτιστων πρακτικών και αντληθέντων διδαγμάτων.
                        
                     
            
               2.   Προκειμένου να επιτευχθούν οι στόχοι της παραγράφου 1, η Ένωση, με την παρούσα απόφαση, στηρίζει δράσεις στους ακόλουθους τομείς:
               
                           —
                        
                        
                           διεθνής έλεγχος μεταφοράς (SALW) (καταπολέμηση των παράνομων ροών όπλων),
                        
                     
                           —
                        
                        
                           προσδιορισμός και εξάρθρωση των πηγών παράνομων φορητών όπλων (οικοδόμηση ικανοτήτων για τις υπηρεσίες επιβολής του νόμου),
                        
                     
                           —
                        
                        
                           άλλα μέτρα σχετικά με τον έλεγχο των φορητών όπλων, συμπεριλαμβανομένων της διαχείρισης των αποθεμάτων, του ελέγχου των σχετικών προμηθειών και της ασφάλειας,
                        
                     
                           —
                        
                        
                           αφοπλισμός, αποστράτευση και επανένταξη,
                        
                     
                           —
                        
                        
                           παροχή πληροφοριών σχετικά με παράνομα (SALW) και ενισχυμένος έλεγχος (SALW).
                        
                     
            
               3.   Το παράρτημα της παρούσας απόφασης περιλαμβάνει λεπτομερή περιγραφή του έργου που αναφέρεται στις παραγράφους 1 και 2.
            
         
         
            Άρθρο 2
            
               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος») είναι υπεύθυνος για την εφαρμογή της παρούσας απόφασης.
            
            
               2.   Η τεχνική υλοποίηση του έργου που αναφέρεται στο άρθρο 1 διενεργείται από την Επιθεώρηση Φορητών Όπλων (SAS) που εκπροσωπείται από το Ινστιτούτο Διεθνών και Αναπτυξιακών Σπουδών, με τη βοήθεια της Διεθνούς Οργάνωσης Εγκληματολογικής Αστυνομίας (Ιντερπόλ) και του Παγκόσμιου Οργανισμού Τελωνείων (ΠΟΤ) και σε στενή συνεργασία με τη Γραμματεία του ΣΑΚ.
            
            
               3.   Η SAS, επικουρούμενη από την Ιντερπόλ και τον ΠΟΤ, εκτελεί τα καθήκοντά της υπό την ευθύνη του Ύπατου Εκπροσώπου. Για τον σκοπό αυτό, ο Ύπατος Εκπρόσωπος συνομολογεί τις αναγκαίες ρυθμίσεις με τη SAS.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση του χρηματοδοτούμενου από την Ένωση έργου που προβλέπεται στο άρθρο 1 ανέρχεται σε 5 991 726 EUR.
            
            
               2.   Η διαχείριση των δαπανών που χρηματοδοτούνται με το οριζόμενο στην παράγραφο 1 ποσό αναφοράς γίνεται σύμφωνα με τις διαδικασίες και τους κανόνες που ισχύουν για τον προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Για τον σκοπό αυτό, η Επιτροπή συνάπτει την απαραίτητη συμφωνία με τη SAS. Η συμφωνία ορίζει ότι η SAS πρέπει να εξασφαλίζει προβολή της συνεισφοράς της Ένωσης, αντίστοιχη με το ύψος της.
            
            
               4.   Η Επιτροπή θα επιδιώξει να συνάψει τη συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
            
         
         
            Άρθρο 4
            
               1.   Ο ύπατος εκπρόσωπος υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών τριμηνιαίων εκθέσεων που εκπονεί η SAS.
            
            
               2.   Η Επιτροπή υποβάλλει έκθεση επί των δημοσιονομικών πτυχών του έργου που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει την ημερομηνία της έκδοσής της.
            
            
               2.   Η παρούσα απόφαση λήγει 36 μήνες μετά την ημερομηνία σύναψης της προβλεπόμενης στο άρθρο 3 παράγραφος 3 συμφωνίας. Ωστόσο, λήγει έξι μήνες μετά την ημερομηνία έναρξης ισχύος της, εάν δεν έχει συναφθεί συμφωνία εντός της περιόδου αυτής.
            
         
         
            Βρυξέλλες, 28 Σεπτεμβρίου 2021.
            
               
                  Για το Συμβούλιο
               
               
                  Η Πρόεδρος
               
               S. KUSTEC
            
         
         
            (1)  Απόφαση (ΚΕΠΠΑ) 2018/1789 του Συμβουλίου, της 19ης Νοεμβρίου 2018, για την υποστήριξη της καταπολέμησης του παράνομου εμπορίου και της διάδοσης φορητών όπλων και ελαφρού οπλισμού στα κράτη μέλη του Συνδέσμου των Αραβικών Κρατών (ΕΕ L 293 της 20.11.2018, σ. 24).
      
      
         
            ΠΑΡΑΡΤΗΜΑ
            ΕΓΓΡΑΦΟ ΕΡΓΟΥ
            
               Έργο για την υποστήριξη της καταπολέμησης του παράνομου εμπορίου και της διάδοσης φορητών όπλων και ελαφρού οπλισμού στα κράτη μέλη του Συνδέσμου Αραβικών Κρατών (Φάση 2, 2021-2024) – HR(2021) 125
            
            
               
                  Ιστορικό
               
            
            Το εν λόγω έργο (έργο EU-ΣΑΚ, φάση 2) θα βασίζεται στις προηγούμενες προσπάθειες που κατέβαλαν ο Σύνδεσμος Αραβικών Κρατών (ΣΑΚ) και η Ένωση, συμπεριλαμβανομένων των προσπαθειών που καταβλήθηκαν κατά τη φάση 1 του έργου (2019-2021), για την παροχή συνδρομής στα κράτη μέλη του ΣΑΚ με σκοπό την εξάλειψη των παράνομων φορητών όπλων και ελαφρού οπλισμού («SALW») στις αραβικές χώρες. (1)
            
            Η Ομάδα στρατηγικού διαλόγου ΕΕ-ΣΑΚ για τα όπλα μαζικής καταστροφής, τα SALW και τον έλεγχο των εξοπλισμών καθόρισε τομείς προτεραιότητας για ενδεχόμενη συγκεκριμένη συνεργασία. Η φάση 1 του έργου ΕΕ-ΣΑΚ έχει ενισχύσει την ανταλλαγή βέλτιστων πρακτικών και διδαγμάτων σε αυτούς τους τομείς μέσω μιας σειράς περιφερειακών και υποπεριφερειακών συναντήσεων. Έχει επίσης παράσχει στα κράτη μέλη του ΣΑΚ πρακτική εκπαίδευση που έχει σχεδιαστεί για τη βιώσιμη δημιουργία εθνικών και περιφερειακών (ΣΑΚ) ικανοτήτων ώστε να αντιμετωπιστούν οι προκλήσεις που τίθενται από τα SALW, ιδίως στους τομείς προτεραιότητας.
            Κατά την περίοδο που προηγήθηκε της πανδημίας του SARS-CoV-2, το έργο πραγματοποίησε την εναρκτήρια συνάντησή του (Κάιρο, Ιούνιος 2019) και το πρώτο υποπεριφερειακό εργαστήριο (Αμπού Ντάμπι, Φεβρουάριος 2020). Επίσης διεξήγαγε τρεις αποστολές εκτίμησης αναγκών, κατά την περίοδο Νοεμβρίου-Δεκεμβρίου 2019, οι οποίες έθεσαν τις βάσεις για προγράμματα κατάρτισης εντός της χώρας που πραγματοποιήθηκαν στο Αμπού Ντάμπι των Ηνωμένων Αραβικών Εμιράτων και στο Ραμπάτ του Μαρόκου τον Ιανουάριο και τον Φεβρουάριο του 2020.
            Με την έναρξη της πανδημίας, τον Μάρτιο του 2020, οι εκπαιδευτικές δραστηριότητες του έργου άρχισαν να διενεργούνται μέσω διαδικτύου. Την 30ή Απριλίου 2021 το έργο είχε παράσχει διαδικτυακή κατάρτιση σε έξι κράτη μέλη του ΣΑΚ, ενώ επιπλέον διαδικτυακή κατάρτιση, μεταξύ άλλων επακόλουθη εκπαίδευση, είχε προγραμματιστεί για τον Μάιο-Ιούνιο του 2021. Διεξάγονταν επίσης συζητήσεις για να εξασφαλιστεί ότι το δεύτερο (τελικό) υποπεριφερειακό εργαστήριο του έργου και η συγκεφαλαιωτική περιφερειακή συνάντηση θα διεξαχθούν, μέσω διαδικτύου, πριν το τέλος της φάσης 1, στις 31 Ιουλίου 2021.
            Οι υπάλληλοι των κρατών μελών του ΣΑΚ που έχουν συμμετάσχει σε συναντήσεις και προγράμματα κατάρτισης του έργου συστηματικά αναφέρουν υψηλά επίπεδα ικανοποίησης από τις εκδηλώσεις αυτές, με υψηλό ποσοστό συμμετεχόντων στα προγράμματα κατάρτισης να δηλώνουν ότι αναμένουν να χρησιμοποιήσουν τις πληροφορίες και την εμπειρογνωσία που ανταλλάχθηκαν κατά τη διάρκεια του προγράμματος στην καθημερινή τους εργασία.
            Η φάση 2 του έργου θα παγιώσει και θα ενισχύσει τα θεμέλια που τέθηκαν κατά την πρώτη φάση του έργου. Οι προσπάθειες οικοδόμησης ικανοτήτων που ξεκίνησαν στη φάση 1 θα συνεχιστούν, θα επεκταθούν και θα προχωρήσουν σε βάθος ώστε να διασφαλιστεί μακροπρόθεσμη βιωσιμότητα. Τα κράτη μέλη του ΣΑΚ που δεν παρακολούθησαν την κατάρτιση στην πρώτη φάση του έργου μπορούν να την παρακολουθήσουν στη δεύτερη. Τα κράτη μέλη του ΣΑΚ που επιθυμούν να αξιοποιήσουν τις ικανότητες που απέκτησαν κατά τη διάρκεια της πρώτης φάσης θα λάβουν την αναγκαία στήριξη στη δεύτερη. Επιπλέον, για πρώτη φορά, το έργο θα συγκαλέσει εκδηλώσεις κατάρτισης σε περιφερειακό επίπεδο, οι οποίες θα δώσουν τη δυνατότητα στα κράτη μέλη του ΣΑΚ να ενισχύσουν την εθνική ικανότητα κατάρτισης σχετικά με τον έλεγχο των SALW (εκδηλώσεις εκπαίδευσης των εκπαιδευτών).
            Η μείωση και εξάλειψη των παράνομων φορητών όπλων στις αραβικές χώρες παραμένει απαραίτητη για τη μείωση όλων των μορφών βίας και την προώθηση της βιώσιμης ανάπτυξης και ευημερίας σύμφωνα με τους Στόχους Βιώσιμης Ανάπτυξης (ΣΒΑ) των Ηνωμένων Εθνών (ΟΗΕ), τόσο στις αραβικές χώρες όσο και στις γειτονικές περιοχές, συμπεριλαμβανομένης της Ευρώπης. Πιο συγκεκριμένα, το έργο αποσκοπεί στην ενίσχυση της ικανότητας των κρατών μελών του ΣΑΚ να εφαρμόσουν το πρόγραμμα δράσης του ΟΗΕ για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές (ΠΔΗΕ) και το Διεθνές Μέσο Επισήμανσης (ITI), σύμφωνα με τις προτεραιότητες και τις ανάγκες που προσδιορίζουν τα κράτη μέλη του ΣΑΚ.
            Στο ρυθμιστικό πλαίσιο του έργου περιλαμβάνονται επίσης η Ατζέντα του 2030 για τη βιώσιμη ανάπτυξη, ιδίως ο στόχος 16.4, και η απόφαση 2370 (2017) του Συμβουλίου Ασφαλείας των Ηνωμένων Εθνών, με στόχο την πρόληψη της απόκτησης όπλων από τρομοκράτες. Ταυτόχρονα, το έργο αποτυπώνει με σαφήνεια τη δέσμευση για ανάληψη συντονισμένης δράσης κατά της παράνομης διακίνησης όπλων, που περιλαμβάνεται στη δήλωση της συνόδου κορυφής ΕΕ-ΣΑΚ του Σαρμ ελ-Σέιχ της 25ης Φεβρουαρίου 2019.
            Ανάλογα με τις προτιμήσεις του φιλοξενούντος κράτους μέλους του ΣΑΚ, το Πρωτόκολλο του ΟΗΕ για τα πυροβόλα όπλα και η Συνθήκη για το εμπόριο όπλων θα μπορούσαν επίσης να χρησιμεύσουν ως σημεία αναφοράς για προσπάθειες οικοδόμησης ικανοτήτων σχετικά με το έργο (έλεγχος των εισαγωγών/εξαγωγών, πρόληψη της εκτροπής κλπ).
            
               
                  Στόχοι του έργου και μακροπρόθεσμη βιωσιμότητα
               
            
            Όπως και στη φάση 1, ο βασικός στόχος της φάσης 2 του έργου είναι η βιώσιμη ενίσχυση της ικανότητας των κρατών μελών του ΣΑΚ να εφαρμόσουν το ΠΔΗΕ και το ΙΤΙ, μεταξύ άλλων για την εξάλειψη των παράνομων φορητών όπλων και την καταπολέμηση της τρομοκρατίας, σύμφωνα με τις προτεραιότητες και τις ανάγκες που προσδιορίζουν τα κράτη μέλη του ΣΑΚ. Για την επίτευξη αυτού του σκοπού, το έργο έχει τους ακόλουθους βασικούς στόχους:
            
                        α)
                     
                     
                        βιώσιμη ανάπτυξη της εθνικής ικανότητας των κρατών μελών του ΣΑΚ για την καταπολέμηση της παράνομης διάδοσης των SALW, την καταπολέμηση της τρομοκρατίας και την ενίσχυση της ασφάλειας σε καταστάσεις μετά από συγκρούσεις·
                     
                  
                        β)
                     
                     
                        βιώσιμη ανάπτυξη της περιφερειακής ικανότητας του ΣΑΚ για την αντιμετώπιση των ίδιων προκλήσεων·
                     
                  
                        γ)
                     
                     
                        ενίσχυση του εθνικού ελέγχου των SALW από τα κράτη μέλη του ΣΑΚ σε βασικά στάδια του σχετικού κύκλου ζωής· και
                     
                  
                        δ)
                     
                     
                        ενίσχυση της ανταλλαγής βέλτιστων πρακτικών και αντληθέντων διδαγμάτων.
                     
                  Από τις διαβουλεύσεις με τα κράτη μέλη του ΣΑΚ προκύπτει ότι αυτά αναζητούν βοήθεια και στήριξη σε συγκεκριμένους τομείς, εστιάζοντας κυρίως στην οικοδόμηση εθνικών ικανοτήτων για την καταπολέμηση των παράνομων ροών όπλων (βλ. το ακόλουθο τμήμα για περισσότερες λεπτομέρειες). Όλες οι συνιστώσες του έργου έχουν πράγματι ως στόχο να εξασφαλίσουν ότι το έργο παρέχει βιώσιμη ικανότητα στους δικαιούχους στους οποίους αποσκοπεί, δηλαδή σε κρατικά θεσμικά όργανα και υπαλλήλους των κρατών μελών του ΣΑΚ, καθώς και στη γραμματεία του ΣΑΚ (τμήμα για τον έλεγχο των εξοπλισμών και τον αφοπλισμό).
            
               
                  Περιγραφή της δράσης
               
            
            Το έργο της Ένωσης για την καταπολέμηση του παράνομου εμπορίου και της διάδοσης των SALW στα κράτη μέλη του ΣΑΚ (φάση 2, 2021-2024) έχει ως στόχο να ανταποκριθεί στις ανάγκες που εξέφρασαν τα κράτη μέλη του ΣΑΚ, στους ακόλουθους τομείς προτεραιότητας:
            
               Τομέας 1:
            
            Έλεγχος των διεθνών μεταφορών SALW (καταπολέμηση των παράνομων ροών όπλων)
            
                     
                        1.1.
                     
                     
                        Χορήγηση άδειας εξαγωγής/εισαγωγής/διαμετακόμισης και σχετικός έλεγχος (εκτίμηση κινδύνου κλπ.)
                     
                  
                     
                        1.2.
                     
                     
                        Πρόληψη της εκτροπής SALW σε μη εξουσιοδοτημένους παραλήπτες
                     
                  
                     
                        1.3.
                     
                     
                        Εντοπισμός SALW και των εξαρτημάτων τους κατά τον έλεγχο μεταφερόμενων εμπορευμάτων και φορτίων (μέθοδοι, τεχνικές και εξοπλισμός ελέγχου κλπ.)
                     
                  
               Τομέας 2:
            
            Προσδιορισμός και εξάρθρωση των πηγών παράνομων φορητών όπλων (οικοδόμηση ικανοτήτων για τις υπηρεσίες επιβολής του νόμου)
            
                     
                        2.1.
                     
                     
                        Έλεγχος των χερσαίων, εναέριων και θαλάσσιων συνόρων, συμπεριλαμβανομένης της μεταφοράς τεχνολογίας
                     
                  
                     
                        2.2.
                     
                     
                        Σήμανση, καταχώριση σε μητρώα και εντοπισμός
                     
                  
                     
                        2.3.
                     
                     
                        Πρόσθετες τεχνικές και μέθοδοι για την έρευνα και τον έλεγχο όπλων (χρήση βαλλιστικών πληροφοριών, προσδιορισμός/εξάρθρωση των οδών και μεθόδων του λαθρεμπορίου κλπ.)
                     
                  
               Τομέας 3:
            
            Άλλα μέτρα ελέγχου των φορητών όπλων
            
                     
                        3.1.
                     
                     
                        Διαχείριση και ασφάλεια των αποθεμάτων
                     
                  
               Τομέας 4: Αφοπλισμός, αποστράτευση και επανένταξη (ΑΑΕ)
            
            
                     
                        4.1.
                     
                     
                        Ανταλλαγή εμπειρογνωσίας, βέλτιστων πρακτικών και αντληθέντων διδαγμάτων για την ΑΑΕ
                     
                  
                     
                        4.2.
                     
                     
                        Συνδρομή στον σχεδιασμό εθνικών προγραμμάτων ΑΑΕ
                     
                  
                     
                        4.3.
                     
                     
                        Άλλες μορφές στήριξης στα κράτη μέλη του ΣΑΚ μετά από σύγκρουση
                     
                  Σημειωτέον ότι η εν λόγω συνιστώσα, ενώ ζητήθηκε από ορισμένα κράτη μέλη του ΣΑΚ, συγκέντρωσε συνολικά λιγότερο ενδιαφέρον σε σύγκριση με τους υπόλοιπους τομείς του παρόντος τμήματος. Ως εκ τούτου, το έργο δεν επικεντρώνεται σε αυτήν.
            
               Τομέας 5:
            
            Παροχή πληροφοριών σχετικά με τα παράνομα SALW και ενίσχυση του ελέγχου SALW
            
                     
                        5.1.
                     
                     
                        Αξιολόγηση των νομοθετικών και ρυθμιστικών διατάξεων των κρατών μελών του ΣΑΚ· παροχή συμβουλών σχετικά με πιθανές τροποποιήσεις και αναθεωρήσεις.
                     
                  
                     
                        5.2.
                     
                     
                        Μετάφραση σχετικών ερευνών, δημοσιευμένων μελετών και άλλων εγγράφων στα αραβικά.
                     
                  Για την κάλυψη των ανωτέρω αναγκών, το έργο θα περιλαμβάνει τα ακόλουθα στοιχεία:
            
                        1.
                     
                     
                        Περιφερειακός συντονισμός: Εναρκτήρια συνάντηση στο Κάιρο
                     
                  
                        2.
                     
                     
                        Περιφερειακός συντονισμός: δύο περιφερειακά εργαστήρια
                     
                  
                        3.
                     
                     
                        Περιφερειακός συντονισμός: Συγκεφαλαιωτική συνάντηση στο Κάιρο
                     
                  
                        4.
                     
                     
                        Κατάρτιση σε εθνικό επίπεδο
                     
                  
                        5.
                     
                     
                        Κατάρτιση σε περιφερειακό επίπεδο
                     
                  
                        6.
                     
                     
                        Υποστήριξη του έργου στην ανάπτυξη εθνικών προγραμμάτων κατάρτισης
                     
                  
                        7.
                     
                     
                        Διευκόλυνση που παρέχει το έργο σε κοινές εθνικές επιτόπιες επιχειρήσεις
                     
                  
                        8.
                     
                     
                        Παροχή πληροφοριών στα αραβικά
                     
                  
                        9.
                     
                     
                        Συναντήσεις συντονισμού του έργου
                     
                  
                        10.
                     
                     
                        Παρακολούθηση και αξιολόγηση του έργου (μεταξύ άλλων, οικονομικός έλεγχος)
                     
                  
               1.   Περιφερειακός συντονισμός:
               Εναρκτήρια συνάντηση στο Κάιρο
            
            
                     
                        1.1.
                     
                     
                        Στόχος: Να προβληθεί το έργο· να συζητηθεί η φάση 1 και να προσδιοριστούν συναφή διδάγματα για τη φάση 2· και να τεθούν οι βάσεις για τις δραστηριότητες της φάσης 2 (ενίσχυση των επαφών με τα κράτη μέλη του ΣΑΚ, προσδιορισμός συγκεκριμένων εθνικών προτεραιοτήτων και εκκίνηση του σχεδιασμού για τις δραστηριότητες της φάσης 2, συμπεριλαμβανομένης της κατάρτισης) (τομείς προτεραιότητας 1 έως 5).
                     
                  
                     
                        1.2.
                     
                     
                        Δραστηριότητες: Εναρκτήρια τριήμερη συνάντηση στην έδρα του ΣΑΚ στο Κάιρο για την κάλυψη όλων των πτυχών του προγράμματος (τομείς προτεραιότητας 1 έως 5), που θα απευθύνεται σε ανώτερους υπαλλήλους των κρατών μελών του ΣΑΚ καθώς και στο προσωπικό του ΣΑΚ που είναι υπεύθυνο για θέματα συναφή με το έργο.
                     
                  
                     
                        1.3.
                     
                     
                        Αποτελέσματα της δράσης: Λεπτομερής παρουσίαση όλων των πτυχών του έργου· προσδιορισμός των συναφών διδαγμάτων για τη φάση 2· ενίσχυση των επαφών με τα κράτη μέλη του ΣΑΚ· προσδιορισμός συγκεκριμένων εθνικών προτεραιοτήτων· εκκίνηση του σχεδιασμού για τη φάση 2· κατάρτιση συνοπτικής έκθεσης για τη συνάντηση.
                     
                  
               2.   Περιφερειακός συντονισμός: δύο
               περιφερειακά εργαστήρια
            
            
                     
                        2.1.
                     
                     
                        Στόχος: Να ενισχυθεί η ανταλλαγή βέλτιστων πρακτικών και αντληθέντων διδαγμάτων που ξεκίνησε στη φάση 1 του έργου και να προσδιοριστούν οι εθνικές και περιφερειακές προτεραιότητες σε τομείς που σχετίζονται με το έργο (τομείς προτεραιότητας 1 ως 5).
                     
                  
                     
                        2.2.
                     
                     
                        Δραστηριότητες: Δύο τετραήμερα εργαστήρια σε διαφορετικές αραβικές πρωτεύουσες (ημερομηνίες στόχοι: πρώτο μισό του 2022, δεύτερο μισό του 2023). Στα πιθανά θέματα περιλαμβάνονται: η εθνική νομοθεσία για τον έλεγχο των εξοπλισμών (τομέας προτεραιότητας 5.1) και θέματα που εξετάζονται στο πλαίσιο του κύκλου συναντήσεων ΠΔΗΕ-ITI.
                     
                  
                     
                        2.3.
                     
                     
                        Αποτελέσματα της δράσης: Ανταλλαγή βέλτιστων πρακτικών και αντληθέντων διδαγμάτων σε τομείς σχετικούς με το έργο· προσδιορισμός εθνικών και περιφερειακών προτεραιοτήτων στους ίδιους τομείς· κατάρτιση συνοπτικής έκθεσης για το εργαστήριο.
                     
                  
               3.   Περιφερειακός συντονισμός: Συγκεφαλαιωτική συνάντηση στο Κάιρο
            
            
                     
                        3.1.
                     
                     
                        Στόχος: Αξιολόγηση της φάσης 2 του έργου και του σχεδίου μελλοντικής συνεργασίας (τομείς προτεραιότητας 1 έως 5).
                     
                  
                     
                        3.2.
                     
                     
                        Δραστηριότητες: Διήμερη συνάντηση στην έδρα του ΣΑΚ στο Κάιρο μετά το πέρας του έργου, που θα απευθύνεται σε ανώτερους υπαλλήλους των κρατών μελών του ΣΑΚ, καθώς και στο προσωπικό του ΣΑΚ που είναι υπεύθυνο για θέματα συναφή με το έργο.
                     
                  
                     
                        3.3.
                     
                     
                        Αποτελέσματα της δράσης: Συζήτηση και αξιολόγηση της φάσης 2 του έργου· κατάρτιση σχεδίων μελλοντικής συνεργασίας για τον έλεγχο των φορητών όπλων· κατάρτιση συνοπτικής έκθεσης για τη συνάντηση.
                     
                  
               4.   Κατάρτιση σε εθνικό επίπεδο
            
            
                     
                        4.1.
                     
                     
                        Στόχος: Οικοδόμηση βιώσιμων ικανοτήτων για τον έλεγχο των φορητών όπλων στο φιλοξενούν κράτος μέλος του ΣΑΚ σύμφωνα με τις προτεραιότητες και τις ανάγκες του (τομείς προτεραιότητας 1 έως 4).
                     
                  
                     
                        4.2.
                     
                     
                        Δραστηριότητες: Έως 154 ημέρες κατάρτισης σε εθνικό επίπεδο, ανά φορέα εφαρμογής, που να περιλαμβάνει κατάλογο δυνητικών προγραμμάτων μεταξύ των οποίων θα μπορούν να επιλέγουν τα κράτη μέλη του ΣΑΚ σύμφωνα με τις προτεραιότητες και τις ανάγκες τους και να επιβεβαιώνουν την επιλογή τους σε επίσημη επικοινωνία με τη γραμματεία του ΣΑΚ (βλ. σημεία α-δ παρακάτω). Τις 94 από αυτές τις 154 ημέρες η κατάρτιση θα πραγματοποιηθεί μέσω διαδικτύου και τις υπόλοιπες 60 επί τόπου στην κάθε χώρα (για παράδειγμα, 12 πενθήμερες εκδηλώσεις).
                        Κατά την ανταπόκριση σε ειδικά αιτήματα κατάρτισης, οι φορείς εφαρμογής, σε συνεργασία με τη γραμματεία του ΣΑΚ, θα θέσουν σε προτεραιότητα τις εξ αποστάσεως επαφές με τις κυβερνήσεις του ΣΑΚ (μέσω τηλεφώνου, email και βιντεοδιάσκεψης μέσω διαδικτύου).
                        Στο πλαίσιο της προσφοράς κατάρτισης σε εθνικό επίπεδο, οι φορείς εφαρμογής θα προσφέρουν τα ακόλουθα είδη προγραμμάτων (ενδεικτικός κατάλογος):
                        
                                    
                                       α)
                                    
                                 
                                 
                                    εισαγωγικά μαθήματα διάρκειας 2 έως 5 ημερών (μέσω διαδικτύου)·
                                 
                              
                                    
                                       β)
                                    
                                 
                                 
                                    εκδηλώσεις κατάρτισης σε εθνικό επίπεδο συμπληρωματικά προς όσες διενεργήθηκαν στη φάση 1, όπως:
                                    
                                                —
                                             
                                             
                                                επανάληψη μαθημάτων για νέες ομάδες συμμετεχόντων·
                                             
                                          
                                                —
                                             
                                             
                                                επαναληπτικά μαθήματα·
                                             
                                          
                                                —
                                             
                                             
                                                μαθήματα που παρέχουν διεξοδική αντιμετώπιση συγκεκριμένων θεμάτων (3-5 ημερών) ή ενός ευρύτερου φάσματος θεμάτων (άνω των 5 ημερών)· και
                                             
                                          
                                                —
                                             
                                             
                                                εξειδικευμένα μαθήματα που απευθύνονται σε συγκεκριμένο κοινό (π.χ. μαθήματα υλικοτεχνικής υποστήριξης για υπαλλήλους που διαχειρίζονται αποθέματα όπλων και πυρομαχικών)·
                                             
                                          
                              
                                    
                                       γ)
                                    
                                 
                                 
                                    μαθήματα για νέους εκπαιδευόμενους (μαθήματα εμβάθυνσης, διάρκειας τουλάχιστον 10 ημερών, για υπαλλήλους που αναλαμβάνουν ευθύνες σχετικές με τα SALW)· και
                                 
                              
                                    
                                       δ)
                                    
                                 
                                 
                                    πρόγραμμα κατάρτισης εντός της χώρας σε κράτος του ΣΑΚ άλλο από τον δικαιούχο, όταν αποκλείεται το ταξίδι προς αυτόν (2 εκδηλώσεις διάρκειας 5 ημερών η καθεμία, συμπεριλαμβανομένης της μεταφοράς και των γευμάτων/διαμονής για τους συμμετέχοντες).
                                 
                              Επισημαίνεται ότι, κατά περίπτωση, το έργο θα εφαρμόσει μια μεικτή (υβριδική) μαθησιακή προσέγγιση στις δραστηριότητες κατάρτισης, συνδυάζοντας τη χρήση διαδικτυακών πόρων με την κατάρτιση με φυσική παρουσία και μέσω διαδικτύου.
                     
                  
                     
                        4.3.
                     
                     
                        Αποτελέσματα της δράσης: Ο αντίκτυπος των εκδηλώσεων κατάρτισης σε εθνικό επίπεδο θα εκτιμηθεί, με το πέρας της εκδήλωσης και πολλούς μήνες μετά την εκδήλωση, προκειμένου να καθοριστεί κατά πόσον έχουν επιτευχθεί οι στόχοι οικοδόμησης ικανοτήτων του έργου.
                     
                  
               5.   Κατάρτιση σε περιφερειακό επίπεδο
            
            
                     
                        5.1.
                     
                     
                        Στόχος: Οικοδόμηση βιώσιμης ικανότητας ελέγχου των φορητών όπλων στα συμμετέχοντα κράτη μέλη του ΣΑΚ, συμπεριλαμβανομένης της ικανότητας κατάρτισης (τομείς προτεραιότητας 1 έως 4).
                     
                  
                     
                        5.2.
                     
                     
                        Δραστηριότητες: Έως 40 ημέρες κατάρτισης με φυσική παρουσία, ανά φορέα εφαρμογής, προς όφελος συμμετεχόντων από πολλά κράτη μέλη του ΣΑΚ ταυτόχρονα, συμπεριλαμβανομένων εκδηλώσεων κατάρτισης των εκπαιδευτών (4 εκδηλώσεις διάρκειας 5 ως 10 ημερών έκαστη, ανά φορέα εφαρμογής, που θα πραγματοποιηθούν σε κράτος μέλος του ΣΑΚ).
                        Επισημαίνεται ότι, κατά περίπτωση, το έργο θα εφαρμόσει μια μεικτή (υβριδική) μαθησιακή προσέγγιση στις δραστηριότητες κατάρτισης, συνδυάζοντας τη χρήση διαδικτυακών πόρων με την κατάρτιση με φυσική παρουσία και μέσω διαδικτύου.
                     
                  
                     
                        5.3.
                     
                     
                        Αποτελέσματα της δράσης: Ο αντίκτυπος των εκδηλώσεων κατάρτισης σε περιφερειακό επίπεδο θα εκτιμηθεί, με το πέρας της εκδήλωσης και πολλούς μήνες μετά την εκδήλωση, προκειμένου να καθοριστεί κατά πόσον έχουν επιτευχθεί οι στόχοι οικοδόμησης ικανοτήτων του έργου.
                     
                  
               6.   Υποστήριξη του έργου στην ανάπτυξη εθνικών προγραμμάτων κατάρτισης
            
            
                     
                        6.1.
                     
                     
                        Στόχος: Να ενισχυθεί η εθνική ανάληψη ευθύνης και η μακροπρόθεσμη βιωσιμότητα των εκπαιδευτικών εκδηλώσεων του έργου (τομείς προτεραιότητας 1 ως 4).
                     
                  
                     
                        6.2.
                     
                     
                        Δραστηριότητες: Όπου απαιτείται, οι φορείς εφαρμογής θα στηρίζουν την ανάπτυξη εθνικών προγραμμάτων κατάρτισης με την παροχή σχετικής εμπειρογνωσίας και τεκμηρίωσης.
                     
                  
                     
                        6.3.
                     
                     
                        Αποτελέσματα της δράσης: Ο αντίκτυπος της υποστήριξης που παρέχει το έργο στην ανάπτυξη εθνικών προγραμμάτων κατάρτισης θα εκτιμηθεί με την ολοκλήρωση της παρέμβασης και πολλούς μήνες μετά την ολοκλήρωσή του.
                     
                  
               7.   Διευκόλυνση που παρέχει το έργο σε κοινές εθνικές επιτόπιες επιχειρήσεις
            
            
                     
                        7.1.
                     
                     
                        Στόχος: Να δοκιμαστεί και να ενισχυθεί η αποτελεσματική αξιοποίηση των πληροφοριών που μεταφέρονται μέσα από τις εκδηλώσεις κατάρτισης των ΕΕ-ΣΑΚ, ενισχύοντας έτσι τη μακροπρόθεσμη βιωσιμότητα της κατάρτισης που προσφέρει το έργο (τομείς προτεραιότητας 1 ως 4).
                     
                  
                     
                        7.2.
                     
                     
                        Δραστηριότητες: Το έργο θα διευκολύνει την προετοιμασία, τη διενέργεια και την ανάλυση δύο κοινών επιτόπιων επιχειρήσεων, που θα διενεργηθούν σε εθελοντική βάση από τις εθνικές δυνάμεις ασφαλείας των κρατών μελών του ΣΑΚ. Η προετοιμασία και ανάλυση των κοινών επιτόπιων επιχειρήσεων θα διενεργηθούν υπό την ηγεσία των φορέων εφαρμογής μέσω διαδικτύου (δύο διήμερες εκδηλώσεις, όπου το έργο θα καλύπτει τις δαπάνες διερμηνείας στα αραβικά, στα αγγλικά και στα γαλλικά σε κάθε εκδήλωση). Τα συμμετέχοντα κράτη του ΣΑΚ θα έχουν την επιχειρησιακή και οικονομική ευθύνη για τη διενέργεια των κοινών επιτόπιων επιχειρήσεων.
                     
                  
                     
                        7.3.
                     
                     
                        Αποτελέσματα της δράσης: Ο αντίκτυπος των κοινών επιτόπιων επιχειρήσεων θα εκτιμηθεί με την ολοκλήρωσή τους και πολλούς μήνες μετά την ολοκλήρωσή τους.
                     
                  
               8.   Παροχή πληροφοριών στα αραβικά
            
            
                     
                        8.1.
                     
                     
                        Στόχος: Κάλυψη των αναγκών των κρατών μελών του ΣΑΚ για ανεξάρτητες και αξιόπιστες πληροφορίες περί φορητών όπλων και ένοπλης βίας στα αραβικά (τομέας προτεραιότητας 5).
                     
                  
                     
                        8.2.
                     
                     
                        Δραστηριότητες: Μετάφραση βασικών εκδόσεων και εγγράφων στα αραβικά (δημοσιευμένες εκθέσεις, κατευθυντήριες γραμμές βέλτιστων πρακτικών κλπ.). Παραδείγματα θα μπορούσαν να είναι νέα έγγραφα της ΕΕ για τα SALW, ένα εγχειρίδιο της SAS για τον έλεγχο των φορητών όπλων που λαμβάνει υπόψη τη διάσταση του φύλου και το κεφάλαιο «Ασφάλεια» στην ετήσια έκθεση του ΠΟΤ για το παράνομο εμπόριο (Illicit Trade Report).
                     
                  
                     
                        8.3.
                     
                     
                        Αποτελέσματα της δράσης: Τα συγκεκριμένα αποτελέσματα θα περιλαμβάνουν τη μετάφραση σημαντικών βιβλίων, εκθέσεων, ενημερωτικών εγγράφων και άλλα έγγραφα σχετικά με τα φορητά όπλα, καθώς και την παραγωγή podcast και αναρτήσεων ιστολογίου στα αραβικά. Συνολικά, αυτή η δράση θα οδηγήσει σε σημαντική αύξηση της διαθεσιμότητας ανεξάρτητων και αξιόπιστων πληροφοριών περί φορητών όπλων και ένοπλης βίας στα αραβικά, αξιοποιώντας τις βάσεις που τέθηκαν στη φάση 1 του έργου.
                     
                  
               9.   Συναντήσεις συντονισμού του έργου
            
            
                     
                        9.1.
                     
                     
                        Στόχος: Να διασφαλιστεί βέλτιστος συντονισμός και σχεδιασμός του έργου.
                     
                  
                     
                        9.2.
                     
                     
                        Δραστηριότητες: Συναντήσεις με φυσική παρουσία στην έδρα του φορέα εφαρμογής στις Βρυξέλλες, τη Γενεύη και τη Λυών (τρεις συναντήσεις συνολικά), με τη συμμετοχή των τριών φορέων εφαρμογής, καθώς και της γραμματείας του ΣΑΚ, για να συζητηθούν οι σχετικές με το έργο προκλήσεις και προτεραιότητες, καθώς και τα σχέδια και οι στρατηγικές εφαρμογής.
                     
                  
                     
                        9.3.
                     
                     
                        Αποτελέσματα της δράσης: Κατάρτιση σύντομης έκθεσης με περιγραφή των σχετικών με το έργο προκλήσεων και προτεραιοτήτων, καθώς και σχεδίων και στρατηγικών εφαρμογής (μία έκθεση ανά συνάντηση).
                     
                  
               10.   Παρακολούθηση και αξιολόγηση του έργου
            
            
                     
                        10.1.
                     
                     
                        Στόχος: Να διασφαλιστεί ότι το έργο έχει πετύχει τους στόχους του και ότι όλες οι δαπάνες του έργου έχουν γίνει σύμφωνα με τον συμφωνηθέντα προϋπολογισμό.
                     
                  
                     
                        10.2.
                     
                     
                        Δραστηριότητες: Η φάση 2 του έργου θα περιλαμβάνει εσωτερική και εξωτερική εκτίμηση επιπτώσεων του έργου. Η εσωτερική εκτίμηση θα διενεργηθεί από το προσωπικό του έργου με την υποστήριξη του ειδικού της SAS για την παρακολούθηση, την αξιολόγηση και τη μάθηση. Ένας εξωτερικός σύμβουλος θα διενεργήσει την εξωτερική εκτίμηση, ταξιδεύοντας για τον σκοπό αυτόν στην συγκεφαλαιωτική συνάντηση του Καΐρου, σε επιλεγμένα κράτη του ΣΑΚ (τέσσερα) και στην έδρα των φορέων εφαρμογής. Το πρόγραμμα θα περιλαμβάνει επίσης οικονομικό έλεγχο σύμφωνα με τις απαιτήσεις της Ένωσης.
                     
                  
                     
                        10.3.
                     
                     
                        Αποτελέσματα της δράσης: Ολοκλήρωση των εσωτερικών και εξωτερικών εκτιμήσεων των επιπτώσεων του έργου· ολοκλήρωση του οικονομικού ελέγχου.
                     
                  
               
                  Φορείς και συμπράξεις εφαρμογής
               
            
            Η φάση 2 του έργου θα υλοποιηθεί και πάλι σε συνεργασία με τη γραμματεία του ΣΑΚ στο πλαίσιο του στρατηγικού διαλόγου ΕΕ-ΣΑΚ για τα όπλα μαζικής καταστροφής, τα SALW και τον έλεγχο των εξοπλισμών. Η γραμματεία του ΣΑΚ φιλοξένησε την εναρκτήρια συνάντηση της φάσης 1 του έργου στο Κάιρο της Αιγύπτου τον Ιούλιο του 2019. Το προσωπικό της γραμματείας συμμετείχε σε δύο από τις αποστολές εκτίμησης αναγκών που πραγματοποιήθηκαν στο πλαίσιο του έργου στο διάστημα Νοεμβρίου-Δεκεμβρίου 2019, καθώς και στο πρώτο υποπεριφερειακό εργαστήριο του έργου, που πραγματοποιήθηκε στο Αμπού Ντάμπι των Ηνωμένων Αραβικών Εμιράτων τον Φεβρουάριο του 2020. Η συνεχής και ισχυρή υποστήριξη της γραμματείας του ΣΑΚ παραμένει ζωτικής σημασίας για την επιτυχή συνέχιση του έργου στη φάση 2.
            Όπως και στη φάση 1 του έργου, η Small Arms Survey («SAS»-Επιθεώρηση φορητών όπλων), συναφές πρόγραμμα του Ινστιτούτου Διεθνών και Αναπτυξιακών Σπουδών, που βρίσκεται στη Γενεύη της Ελβετίας, θα είναι ο επικεφαλής φορέας εφαρμογής. Κατά τη φάση εφαρμογής 2, η SAS θα εξακολουθεί να βασίζεται στις ουσιαστικές συνεισφορές του Διεθνούς Οργανισμού Εγκληματολογικής Αστυνομίας (Iντερπόλ) και του Παγκόσμιου Οργανισμού Τελωνείων (ΠΟΤ). Ο ΠΟΤ θα έχει την πρωταρχική ευθύνη για τους τομείς προτεραιότητας 1 και 2.1 (έλεγχοι των διεθνών μεταφορών, συμπεριλαμβανομένων των συνοριακών ελέγχων), η Ιντερπόλ για τους τομείς 2.2 και 2.3 (οικοδόμηση ικανοτήτων για τους φορείς επιβολής του νόμου) και η SAS για τους τομείς 3 έως 5 (διαχείριση και ασφάλεια των αποθεμάτων, ΑΑΕ και παροχή πληροφοριών σχετικά με τα SALW).
            Η σύμπραξη αυτή αποτελεί πρότυπο συνεργασίας στον τομέα των SALW. Το έργο αξιοποιεί τις συμπληρωματικές γνώσεις και εμπειρογνωσία κάθε φορέα εφαρμογής για να προσφέρει ένα ολοκληρωμένο πρόγραμμα οικοδόμησης γνώσεων και ικανοτήτων που καλύπτει τις κύριες συνιστώσες του ΠΔΗΕ και του ΙΤΙ. Κατ’ αυτόν τον τρόπο, το έργο μετατρέπει τις έννοιες της διεθνούς συνεργασίας και της πολυμερούς προσέγγισης, οι οποίες υπογραμμίζονται σε έγγραφα όπως το ΠΔΗΕ και η στρατηγική της ΕΕ για τα SALW, σε απτά αποτελέσματα, δηλαδή την αποτελεσματική εφαρμογή του ΠΔΗΕ και του ΙΤΙ και την ενίσχυση της διαπεριφερειακής ασφάλειας.
            Εφόσον απαιτείται, σε συντονισμό με τη γραμματεία του ΣΑΚ, η SAS θα αναθέσει υπεργολαβικά σε άλλους οργανισμούς να συνδράμουν σε άλλες συνιστώσες του έργου. Ανάλογα με τις ανάγκες και τις προτιμήσεις των συμμετεχόντων κρατών μελών του ΣΑΚ, άλλοι οργανισμοί, συμπεριλαμβανομένων των οργανώσεων της κοινωνίας των πολιτών, καθώς και ορισμένοι ειδικευμένοι φορείς του ΣΑΚ, θα μπορούσαν επίσης να συμβάλουν στην εφαρμογή του έργου.
            Οι φορείς εφαρμογής θα συντονιστούν επίσης με κυβερνητικούς οργανισμούς και μη κυβερνητικές οργανώσεις που δραστηριοποιούνται στα κράτη μέλη του ΣΑΚ, καθώς και με προγράμματα της Ένωσης που έχουν παρουσία εκεί, προκειμένου να διασφαλιστεί ότι όλες οι δραστηριότητες που αναλαμβάνονται στο πλαίσιο του έργου συμπληρώνουν και αξιοποιούν υφιστάμενες πρωτοβουλίες. Επισημαίνεται ότι το έργο αυτό αξιοποιεί τη στήριξη της Ένωσης τα τελευταία χρόνια για την ανάπτυξη και εφαρμογή του συστήματος διαχείρισης αρχείων παράνομων πυροβόλων όπλων και εντοπισμού της Ιντερπόλ (iARMS), που αποτελεί τη βασική συνιστώσα της προσφοράς κατάρτισης ΕΕ-ΣΑΚ της Ιντερπόλ.
            Οι φορείς εφαρμογής θα λάβουν επίσης κατάλληλα μέτρα για να εξασφαλιστεί η προβολή του έργου σύμφωνα με τις κατευθυντήριες γραμμές της Ένωσης.
            
               
                  Διάρκεια
               
            
            Προβλέπεται χρονικό διάστημα 36 μηνών για το πρόγραμμα.
            
               (1)  ΑΠΟΦΑΣΗ (ΚΕΠΠΑ) 2018/1789 ΤΟΥ ΣΥΜΒΟΥΛΙΟΥ της 19ης Νοεμβρίου 2018 για την υποστήριξη της καταπολέμησης του παράνομου εμπορίου και της διάδοσης φορητών όπλων και ελαφρού οπλισμού στα κράτη μέλη του Συνδέσμου Αραβικών Κρατών